Viktor Orban, singur în lupta pentru pace
Prim-ministrul Viktor Orban spune că este singurul rămas să lupte pentru pace. Declarațiile sale vin în contextul tentativei de asasinat la adresa omologului său din Slovacia.
Viktor Orban spune că acesta va lipsi într-un moment important, referindu-se la alegerile europarlamentare din iunie. El speră că acestea vor aduce un echilibru între forțele din Parlamentul European.
Mai mult, el speră ca acest echilibru să oprească febra belicoasă a Bruxellesului în conflictul din Ucraina.
El a mai spus că Slovacia a devenit o țară pro-pace, după schimbarea Guvernului de aici, după alegeri. Acest lucru, spune Orban, a fost de mare ajutor pentru Ungaria.
Totuși, procesul a fost întrerupt de către un activist care a încercat să îl asasineze pe premier.
„Robert Fico este indisponibil în lunile cele mai cruciale (…) Avem încredere că se va recupera, dar acum noi trebuie să luptăm singuri pentru pace”, a mai spus premierul ungar.
Viktor Orban și Robert Fico au aceeași orientare politică
Viktor Orban, politician de dreapta, și Robert Fico, de stânga, împărtășesc o orientare conservatoare care nu este bine văzută la Bruxelles.
Deși premierul slovac se află în funcție de puțin peste șase luni, el nu a intrat încă în conflict deschis cu instituțiile europene, așa cum a făcut omologul său ungar, cunoscut pentru politica sa ostilă față de migrația ilegală și comunitatea LGBT.
Recent, însă, unele măsuri luate de Fico, cum ar fi desființarea procuraturii anticorupție și a televiziunii publice, pe care le-a acuzat de partizanat politic în favoarea opoziției liberale, au atras deja critici dure din partea Bruxelles-ului.
Robert Fico cere negocieri de pace între Rusia și Ucraina
La fel ca Viktor Orban, Robert Fico solicită negocieri de pace între Rusia și Ucraina. De asemenea, el se opune furnizării de ajutor militar Kievului.
Imediat după preluarea conducerii guvernului în octombrie 2023, el a sistat ajutorul militar, punând capăt sprijinului semnificativ pe care Slovacia îl acordase anterior Ucrainei în formă de arme și muniții.
Premierul slovac rămâne în stare critică după ce a fost victima unei tentative de asasinat miercuri. Atacul a fost comis de un bărbat de 71 de ani, identificat de presa locală ca fiind scriitorul Juraj Cintula, cunoscut pentru legăturile sale anterioare cu grupări radicale. Arestat la locul faptei, Cintula a declarat că acțiunea sa a fost motivată politic.